Ružomberok – Šok zažili pracovníci deložovacej firmy, ktorí minulý piatok predpoludním deložovali z bytu na ružomberskom sídlisku Klačno päťčlennú rodinu tridsaťosemročnej Ivety V. Pri vynášaní chladničky z bytu sa otvorili jej dvierka a vypadlo z nich telo dievčatka. Podľa našich informácií mal byť novorodenec v chladničke údajne až predlhých osem rokov. Pracovníci ho dali do rúk najstaršiemu synovi, ktorý ho dal do igelitky a zaniesol do otcovej práce. Otec ho dal do chladničky, v ktorej ho o deň neskôr našli policajti. Polícia o šokujúcom prípade neposkytla žiadne informácie.
Rodina Ivety V. rozhodne nežila v blahobyte, čo nám potvrdili aj susedia, ktorých sme oslovili. V šoku z nepochopiteľnej udalosti je celé ružomberské sídlisko, veď na mŕtve telíčko sa museli pozerať okrem mamy aj štyridsaťjedenročný otec Ján a tri deti – dvadsaťročný Michal, osemnásťročná Miroslava a trinásťročný Ján. "Vychádzali sme spolu dobre, neboli medzi nami žiadne problémy. Mamina im raz aj požičala zlato, aby ho mohli dať do záložne. Peniaze nám vždy vracali. Vzťahy medzi nami ochladli, keď sme zistili, že od nás načierno odoberajú elektrinu," povedala nám suseda Kristína Rašuová, ktorá ich napriek všetkému považovala za slušnú rodinu.
"Bol som doma, keď spomínanú rodinu deložovali. Potom, čo som sa dozvedel o dieťati v chladničke, som v úplnom šoku, rovnako aj celá bytovka," povedal sused Dušan Greguš. "Bývam tu už pätnásť rokov, no neviem o tom, že by bola tehotná. Bola to normálna rodina, keď sme sa stretli, porozprávali sme sa," dodal D. Greguš. Polícia na prípad uvalila prísne informačné embargo. "Môžem len potvrdiť, že tento prípad intenzívne vyšetrujeme," uviedol Igor Mahút, hovorca Krajského riaditeľstva Policajného zboru v Žiline.